Wie wen die oorlog teen terreur?‘n Skare kom op 11 September 2015 by die 911-gedenkterrein in New York byeen Foto: NYPD, Facebook Dit is vandag die veertiende herdenking van Al Kaïda se aanslag op die VSA toe die Wêreldhandelsentrum se Twin Towers onder meer in puin gelê is. Hoewel Al Kaïda toe reeds bekend was weens onder meer aanvalle op Amerikaanse teikens in Oos-Afrika, het die aanvalle as ŉ groot sielkundige skok gekom, maar sedertdien, so lyk dit, word Al Kaïda op die nuusagtergrond gedruk deur ’n nóg gevaarliker radikale Islamitiese beweging, die Islamitiese Staat, of te wel die IS. Op die veertiende herdenking het die peilingsagentskap, Rasmussen, syfers gepubliseer oor of Amerikaners meen die VSA en sy bondgenote is besig om die stryd teen terreur te wen. ’n Skokkende 43% meen die terroriste wen, en net 25% meen die VSA en sy bondgenote is aan die wenkant. Die laaste keer wat meer Amerikaners geglo het die VSA en bondgenote rook die pyp, was in April 2014. Sedertdien was die terroriste deurgaans sielkundig aan die wenkant. In Julie 2011 het 52% van die Amerikaners nog geglo die VSA en bondgenote is aan die wenkant, en net 13% het gemeen die terroriste kom die beste daarvan af. As in gedagte gehou word dat ’n terreuraanslag grootliks sielkundig is eerder as om die staat fisies omver te werp – dit is eers vir later meer konvensionele fases geoormerk – dan is die IS en Al Kaïda loshande aan die wenkant.